એટલે જ ડરતાં ડરતાં કે હસતાં હસતાં પૂછે, ‘તમારી ઉંમર જાણી શકું ?’ લો ! એમાં શું બીવાનું ? જે જવાબ મળે એમાં દસ-વીસ ઉમેરી લેવાં ! એ બહાને સ્ત્રીઓ રાજી તો રહે. ઘણી સ્ત્રીઓ પણ અજબ હોય છે. ઉંમર પૂછે એમાં તો દસ જાતના ગોળ ગોળ સવાલ-જવાબ કરે. એક જ ઉંમર પકડી રાખી હોય તો પટ દઈને જવાબ આપી દેવાય. દર વખતે યાદ થોડું રહે કે ક્યારે કોને કેટલી ઉંમર કહેલી ? હું તો રાઉન્ડ ફિગર કહી દઉં. થોડા વર્ષ ચાલીસથી ચલાવ્યું ને હવે પચાસ કહું છું ! પચાસ બોલતાં મને કંઈ ન થાય (દુઃખ કે આઘાત) પણ સામેવાળાનું મોં આશ્ચર્ય ને આઘાતથી ફાટી જાય. ‘હે….પચા….સ ? જરા… લાગતાં નથી.’